Spoštovani,

**14. februarja** 2022 bomo kot običajno vsako leto na drugi ponedeljek v februarju, tradicionalno obeležili **Mednarodni dan epilepsije**, skupaj z več kot 140 državami po svetu.

Epilepsija je ena najpogostejših nevroloških bolezni. V predelih sveta z razvitim zdravstvom se pojavlja pri približno 1% prebivalstva. Značilni zanjo so ponavljajoči napadi, ki so različnih oblik. Pogosto jo spremljajo čustvene, umske in socialne posledice, s katerimi pa se vse uspešneje spopadamo. Mnoge so nepotrebne in jih preprečujemo s širjenjem znanja in vedenja o epilepsiji ter tako odpravljamo strahove, predsodke in označenost, ki povečujejo breme bolezni.

**Katere spremljajoče dogodke smo pripravili letos?**

Z namenom ozaveščanja javnosti tudi letos poteka več aktivnosti, večinoma v spletni obliki:

* plakat z **geslom »Odpri srce**« ob letošnjem simbolnem sovpadanju z valentinovim;
* **vijolična osvetlitev** vidnejših objektov v mestih;
* od 10. januarja do 14. februarja spletna akcija IBE (*Mednarodnega biroja za epilepsijo*) **zbiranja** »**50 milijonov korakov za epilepsijo«** z namenom ozaveščanja javnosti o epilepsiji - [https://50millionsteps.org](https://50millionsteps.org/)
* 14. februar, Spletna **tiskovna konferenca društva Liga proti epilepsiji Slovenije** v sodelovanju s Slovensko tiskovno agencijo (STA), **povezava** do dogodka - <https://vzivo.sta.si/>
* 14. februar ob 17. uri, spletno **predavanje »Epilepsy Metaphors and Stigma in Literature«,**mednarodno priznanega epileptologa Petra Wolfa.  **Povezava** do predavanja - <https://us02web.zoom.us/j/86418481948>
* srbski dokumentarni film »**Sanjal sem v barvah«**o epilepsiji pri mladostniku v času epidemije Covid-19; na TV Koper Capodistria; datum bo objavljen naknadno;
* intervjuji in objave v medijih.

Vabimo vas k udeležbi in sodelovanju pri teh aktivnostih, obenem pa tudi k temu, da se nam pridružite kot član društva ali podpornik, v naših skupnih prizadevanjih za dobro in boljše na področju soočanja z epilepsijo, obravnave in sprejemanja v družbi.

Dr. Natalija Krajnc, dr. med.

Predsednica Društva Liga proti epilepsiji Slovenije